Document ID: /roh_data/filtered/fineweb-2-filterrobots_roh.jsonl.gz/14515

Lara Gut è en furma avant Nadal. Suenter ch’ella ha gudagnà il venderdi la supercumbinaziun ed ier sonda la cursa rapida a Val d'Isère, cuntanscha ella era a Courchevel in plaz da podest en il slalom gigant. Igl è pia il terz plaz da podest en trais dis.
Manchentà tripletta
Per la tripletta, pia da gudagnar trais cursas en seria, han be 17 tschientavels mancà a la skiunza tessinaisa. Ella maina persuenter ussa il classament general cun 558 puncts: 58 puncts avant l’Americana Lindsey Vonn ch’è be vegnida 13avla en il slalom gigant dad oz dumengia. Dasper Lara Gut è mo in ulteriura Svizra sa qualifitgada per il segund percurs. Wendy Holdener è daventada 22avla.
Segunda victoria per Brem
Eva-Maria Brem, la victura dal slalom gigant a Courchevel, era gia en l’emprim percurs stada la sperta – lura dentant be 9 tschientavels pli sperta che Gut. L’Austriaca n’ha dentant betg laschà irritar da la buna prestaziun da Lara Gut ed è era stà en il segund percurs pli sperta che la Svizra.
Per Brem è quai stà la segunda cursa da la cuppa mundiala ch’ella gudogna. Ina victoria che porta ella era a la testa dal classament da disciplina dal slalom gigant. Suenter 4 da 9 slaloms gigants maina l’Austriaca 42 puncts avant Lara Gut.
RR novitads 15:00